Euroopan vilkkaimman uimahallin, Mäkelänrinteen Uintikeskuksen saunat ovat entistä suuremmat, pukukaappeja on 300 enemmän ja hallissa on uusi kylmävesiallas.

Helsinkiläiseen Märskyn uimahalliin pääsee jälleen uimaan seitsemän kuukautta kestäneen peruskorjauksen jälkeen. Remontin yhteydessä pukuhuoneisiin on lisätty pukukaappeja, laajennettu suihku- ja saniteettitiloja, suurennettu saunoja ja rakennettu uusi kylmäallas.

Pukukoppeja on nyt naisille 432 ja miehille 402 kaappia, joten uimapukua päälleen pääsee vaihtamaan nyt 300 uimaria enemmän kuin ennen. Tänään halliin pääsee polskuttelemaan ilmaiseksi. Hallin avaamista on odotettu: ennen ovien avaamista ovelle kertyi sadan metrin jono aamukuudelta.

Tältä näyttää uusi sauna Mäkelänrinteen Uintikeskuksessa. Ilkka Loikkanen / Yle

Remontti valmistui etuajassa ja budjetti alittui puolella miljoonalla eurolla

Uimakeskuksen remontti tuli puoli miljoonaa euroa halvemmaksi kuin oli laskettu.

– Meillä oli alkuperäinen urakka-aikataulu marraskuun alkuun asti, mutta sitä kirittiin loppua kohden. Lopputulos oli se, että me saimme avattua hallin pari viikkoa etuajassa.

– Toimimme sekä rakennuttajana että pääurakoitsijana eli otamme päätoteuttajan vastuun itsellemme. Meillä on osaava remonttiryhmä, joka tekee rakennustekniset asiat itse. Esimerkiksi sähköurakka tehtiin itse. Jaoimme tämän kahteenkymmeneen eri osa-urakkaan, joista 6-7 tehtiin itse. Tämä mahdollistaa tietysti sen, että me pääsemme perinteistä hallia halvemmalla. Tässäkin tapauksessa me alitimme budjetin 500 000 eurolla, Urheiluhallit oy:n toimitusjohtaja Pekka Laitinen kertoo.

– Kaikella säästöllä pyritään pitämään fasiliteetit kunnossa ja tokihan se säästää veronmaksajien rasitusta. Helsingin kaupunki tukee uimalipun hintaa ja mitä paremmin me pystymme tätä toimintaa harjoittamaan, sitä vähemmän me joudumme kustannuksiin satsaamaan.

Lippujen hinnat pysyvätkin ennallaan.

Mäkelänrinteessä käy polske: toimitusjohtajan mukaan vuonna 2014 ylitettiin ensimmäistä kertaa 800 000 vuosittaisen kävijän raja. Vilkkaimpina päivinä altaissa käy noin 4000 uimaria. Uimahalli on rakennettu 17 vuotta sitten.

Tältä näyttää Mäkelänrinteen Uimakeskuksen remontoitu pukuhuone. Ilkka Loikkanen / Yle